**З А П И С Н И К**

**са састанка ужег састава** **Посебне међуминистарске радне групе за израду четвртог Акционог плана за период од 2020. до 2022. године и реализацију учешћа Републике Србије у иницијативи Партнерства за отворену управу**

Састанак је одржан 28. августа 2020. године путем *zoom* платформе, са почетком у 10.00 часова.

Састанку су присуствовали:

**Владан Којанић -** Министарство заштите животне средине;

**Оливера Топалов -** Министарство заштите животне средине;

**Слађана Брђић -** Министарство заштите животне средине;

**Марија С. Дедовић** - Асоцијација правника АЕПА;

**Срђан Радуловић** - Асоцијација правника АЕПА;

**Драгана Брајовић -** Министарство државне управе и локалне самоуправе;

**Данило Родић -** Министарство државне управе и локалне самоуправе.

У складу са договором постигнутим на 3. састанку Посебне међуминистарске радне групе за израду четвртог Акционог плана за период од 2020. до 2022. године и реализацију учешћа Републике Србије у иницијативи Партнерство за отворену управу (у даљем тексту Радна група), овај састанак је организован ради ближег разматрања **предлога обавезе број 11. Креирање е – портала за праћење загађења животне средине буком и формирање јединственог регистра емитера буке**, чији је предлагач Асоцијација правника АЕПА, док је као потенцијално одговорна институција за њено спровођење препознато Министарство заштите животне средине.

Представници предлагача, **Асоцијације правника АЕПА**, најпре су представили сам предлог обавезе истичући да он обухвата креирање е-портала за праћење загађења животне средине буком уз таргетирање највећих загађивача и формирање јединственог регистра емитера буке, као и израду студије о штетним ефектима буке на здравље људи која би укључивала конкретне препоруке за санацију постојећих и превенцију будућих последица. Током састанка, у прилог потребе за предузимањем мера из обавезе, предлагач је изнео низ проблема са којима се грађани суочавају у пракси када је у питању пријава буке, начин њеног мерења и реаговање надлежних органа. Такође, представници АЕПА-е навели су да би јавном доступношћу информација о изворима буке био учињен важан корак, јер би на тај начин они били изложени притиску јавности услед којег би сами предузимали мере у правцу смањења буке коју емитују.

Имајући у виду изнети предлог, представници **Министарства заштите животне средине** указали су на неколико чињеница услед којих Министарство није у могућности да преузме одговорност за спровођење ове обавезе, онако како је она тренутно дефинисана.

Пре свега, истакнуто је да највећи део надлежности у овом сегменту, посебно у погледу прописивања и примене мера у односу на изворе буке, припада јединицама локалне самоуправе које ове активности обављају у склопу поверених послова. У том смислу, осим нормативних активности у виду припреме закона и подзаконских аката, Министарство нема надлежности које би омогућиле реализацију предложене обавезе. У прилог превасходној надлежности локалних самоуправа у односу на ово питање наведено је да је у склопу усклађивања националих прописа са правним тековина Европске уније потребно израдити стратешке карте буке и пратеће акционе планове за 5 агломерација (Београд, Нови Сад, Ниш, Суботица и Крагујевац), које ће приказати процењени број становника који је изложен буци изнад прописаних граничних вредности. Ове карте се израђују и за све главне путеве, што је учињено од стране Путева Србије, али и за главне пруге, индустријска постројења и главни аеродром, на чему ће се радити у наредном периоду. У складу са налазима стратешких карата, локалне самоуправе дужне су да израде акционе планове са мерама за смањење буке у подручјима где постоје прекорачења граничних вредности. До сада је израђена стратешка карта за град Ниш, а све стратешке карте биће јавно доступне и важиће наредних 5 година.

Други разлог због којег не би било могуће креирати платформу путем које би грађани пријављивали буку проистиче из чињенице да грађани немају могућност да утврде да ли она прекорачује прописане граничне вредности. Тачније, како на нивоу Европске уније тако и на нивоу Републике Србије постоје утврђени јасни стандарди ко и како може мерити буку, те тако ове активности могу обављати правна лица која испуне прописане услове у погледу опреме, простора и кадрова, имају акредитацију и добију овлашћење Министарства да могу да врше мерење буке у животној средини.

Коначно, подаци и статистика о различитим аспектима загађења животне средине, укључујући и оне који се односе на буку, прикупљају се од стране Агенције за заштиту животне средине, те би за евентуално спровођење једне овакве обавезе било неопходно укључити ову институцију у даље разговоре.

Са аспекта Партнерства за отворену управу, представници **Министарства државне управе и локалне самоуправе** истакли су да креирање платформе која је обухваћена предлогом представља релевантну обавезу, али да се кључни проблем у њеном укључивању у Акциони план огледа у превасходној надлежности локалних самоуправа у области буке, с обзиром да се овим документом не могу установљати обавезе локалним самоуправама. Такође, истакнуто је да, упркос евидентном постојању низа проблема који третира предлог обавезе и који су изнети на састанку, неопходно је да обавеза води унапређењу основних вредности Партнерства за отворену управу као што су приступ информацијама или учешће грађана у доношењу одлука. Имајући то у виду, предложено је да се кроз комуникацију са Агенцијом за заштиту животне средине размотри могућност креирања регистра извора буке или „отварања“ података из ове области, односно друге евентуалне активности којима би се омогућио бољи приступ информацијама или ефикасније деловање у правцу контроле буке.

**ЗАКЉУЧАК:**

**На основу дискусије са састанка закључено да је да креирање платформе која је предложена обавезом захтева пуно ангажовање јединица локалне самоуправе имајући у виду њихову превасходну надлежност, како у погледу евидентирања и разматрања пријава грађана, тако и у погледу уношења података о буци у платформу, што није могуће наложити Акционим планом за спровођење Партнерства за отворену управу који се доноси на националном нивоу.**

**Такође, постигнута је сагласност да би јавно објављивање извора буке или других релевантних података, поготово у машински читљивом формату, било пожељан корак у решавању препознатог проблема и релевантна обавеза за Акциони план. У том смислу, закључено је да се Министарство државне управе и локалне самоуправе обрати Агенцији за заштиту животне средине ради даљих разговора на ову тему и потенцијалног дефинисања обавезе у наведеном правцу.**

Састанак је завршен у 11.30 часова.

Министарство државне управе

и локалне самоуправе